Up-23/92
Datum: 1996-11-11T00:00:00.000+01:00
ecli: ECLI:SI:USRS:1996:Up.23.92
vrsta: drugi akti
zadeva: ustavna pritožba
objavljeno: Neobjavljeno | 11.11.1996
dokument: US18097
akt: Ustavna pritožba zoper ravnanje Republiške volilne komisije in Vrhovenga sodišča RS v volilnem postopku
resitev: zavrženje
izrek: Ustavna pritožba DEMOS - KZL, S. K. iz K. in D. N iz L. zoper ravnanje Republiške volilne komisije in Vrhovnega sodišča Republike Slovenije v volilnem postopku se zavrže.
stavek: Ustavna pritožba se lahko vloži šele, ko so zoper izpodbijani posamični akt izčrpana vsa pravna sredstva, s tem da lahko Ustavno sodišče izjemoma odloča o ustavni pritožbi tudi pred odločitvijo pristojnega organa o sicer vloženem izrednem pravnem sredstvu, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
odlocitev: sklep
geslo: Predhodno izčrpanje pravnih sredstev kot procesni pogoj za začetek postopka pred Ustavnim sodiščem na podlagi ustavne pritožbe.
podlaga: Zakon o Ustavnem sodišču (ZUstS), 50., 1. al. 1. odst. 55. čl.
datum_vloge: 1992-12-17T23:00:00.000Z
datum_odlocitve: 1996-11-10T23:00:00.000Z

# Up-23/92

11.11.1996

# S K L E P

Ustavno sodišče je v postopku za preizkus ustavne pritožbe DEMOS - KZL, S. K. iz K. in D. N. iz L. na seji senata dne 11. novembra 1996

s k l e n i l o :

Ustavna pritožba DEMOS - KZL, S. K. iz K. in D. N. iz L. zoper ravnanje Republiške volilne komisije in Vrhovnega sodišča Republike Slovenije v volilnem postopku se zavrže.

## O b r a z l o ž i t e v

Pritožniki so dne 18.12.1992 vložili ustavno pritožbo zoper nezakonito ravnanje Republiške volilne komisije in Vrhovnega sodišča. V njej navajajo, da je Republiška volilna komisija kršila 61. člen Zakona o volitvah v Državni zbor (Uradni list RS, št. 44/92), saj njihova lista kandidatov ni bila objavljena v zakonitem roku, to je vsaj 15 dni pred volitvami, v petih volilnih enotah pa sploh ni bila objavljena. Poleg tega navajajo, da so dne 14.12.1992 vložili na Vrhovno sodišče tožbo proti Republiški volilni komisiji zaradi nezakonitega ravnanja v volilnem postopku. Ker so neuradno zvedeli, da Vrhovno sodišče o tožbi ne bo odločalo, vlagajo ustavno pritožbo.

V skladu s 50. členom Zakona o ustavnem sodišču (Ur.l. RS, št. 15/94) je mogoče vložiti na ustavno sodišče ustavno pritožbo, če je pritožniku s posamičnim aktom državnega organa kršena njegova človekova pravica ali temeljna svoboščina. Iz ustavne pritožbe v tem primeru pa izhaja, da pritožnik ne zatrjuje kršitve pravice z aktom državnega organa, pač pa z ravnanjem navedenih dveh državnih organov.

Poleg tega je očitno, da pravna sredstva še niso bila izčrpana. Iz pregleda spisov Ustavnega sodišča je mogoče ugotoviti, da so isti pritožniki vložili dne 23.12.1992 ustavno pritožbo Up-25/92 zoper sodbo Vrhovnega sodišča. Iz tega spisa je razvidno, da je Vrhovno sodišče o njihovi tožbi odločalo. Vendar je bil v času vložitve obravnavane ustavne pritožbe spor pred Vrhovnim sodiščem še v teku, zato pravna sredstva še niso bila izčrpana.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednik senata dr. Lovro Šturm in člana mag. Matevž Krivic in dr. Tone Jerovšek.

Predsednik senata:

dr. Lovro Šturm